**ELŐTERJESZTÉS**

**Szombathely Megyei Jogú Város Közgyűlésének**

**Kulturális, Oktatási és Civil Bizottsága 2025. február 26-i ülésére**

**Javaslat az előadó-művészeti szervezetek záró beszámolójának jóváhagyására**

Szombathely Megyei Jogú Város Önkormányzata (a továbbiakban: Önkormányzat) három nyilvántartásba vett (ebből kettő kiemelt: Mesebolt Bábszínház, valamint a Weöres Sándor Színház Nonprofit Kft., illetve egy nemzeti minősítésű: Savaria Szimfonikus Zenekar) előadó-művészeti szervezetet (a továbbiakban: Szervezetek) tart fenn.

Az Önkormányzat és a Szervezetek között a Közgyűlés a 177/2021. (X.28.) Kgy. számú határozatával jóváhagyott, 2021. november 9. napján 3 éves határozott időtartamra létrejött fenntartói megállapodások (a továbbiakban: Megállapodás) 2024. december 31. napjával lejártak. A Megállapodás 4.8. pontja rendelkezik arról, hogy a Megállapodás lejártát követően 2025. január 31. napjáig záró beszámolót kötelesek benyújtani a Szervezetek. A záró beszámoló a Szervezetektől elvárt feladatok teljesítésének szakmai igazolására szolgál, valamint rögzíti a teljesítés elvárt és tényleges adatait, elemzi a folyamatokat.

Az előadó-művészeti szervezetek támogatásának részletes szabályairól szóló 428/2016. (XII.15.) Korm. rendelet (a továbbiakban: Rendelet) 11.§ (1)-(2) bekezdései, valamint a Megállapodás 3. pontja meghatározzák, hogy az Szervezetektől milyen teljesítményt, az adott területre jellemző mutatókat, illetve követelményeket várnak el.

A Szervezetek által benyújtott záró beszámolók a fenti kritériumrendszernek megfelelnek.

Az előterjesztés 1. számú melléklete a Weöres Sándor Színház Nonprofit Kft., a 2. számú melléklete a Mesebolt Bábszínház, a 3. számú melléklete a Savaria Szimfonikus Zenekar által benyújtott záróbeszámolót tartalmazza.

Kérem a Tisztelt Bizottságot, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2025. február „ ”**

**/: Horváth Soma :/**

**HATÁROZATI JAVASLAT**

**…../2025. (II. 26.) KOCB. számú határozat**

 A Bizottság a „Javaslat az előadó-művészeti szervezetek záró beszámolójának jóváhagyására” c. előterjesztést megtárgyalta, és Szombathely Megyei Jogú Város Önkormányzatának Szervezeti és Működési Szabályzatáról szóló 16/2024. (X.10.) önkormányzati rendelet 52.§ (3) bekezdés 5. pontja alapján a záró beszámolókat az előterjesztés melléklete szerinti tartalommal (1. sz. melléklet: Weöres Sándor Színház Nonprofit Kft., 2. sz. melléklet: Mesebolt Bábszínház, 3. sz. melléklet: Savaria Szimfonikus Zenekar) jóváhagyja.

**Felelős:** Putz Attila, a Kulturális, Oktatási és Civil Bizottság elnöke

 Horváth Soma alpolgármester

 /A végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője

Szabó Tibor, a Weöres Sándor Színház Nonprofit Kft. ügyvezető igazgatója

Csató Kata, a Mesebolt Bábszínház igazgatója

Kiss Barna, a Savaria Szimfonikus Zenekar igazgatója/

**Határidő:** azonnal